Միխայիլ Կոբախիձե

**Միխայիլ Կոբախիձե** (, ), վրացի սցենարիստ, կինոռեժիսոր, դերասան և կոմպոզիտոր։
## Կենսագրություն
Միխայիլ Կոբախիձեն ծնվել է 1939 թվականին Թբիլիսիում։ 1959 թվականին ընդունվել է Մոսկվայի Գերասիմովի անվան կինեմատոգրաֆիայի համառուսական պետական ինստիտուտի դերասանական և ռեժիսուրայի ֆակուլտետ, որն էլ ավարտել է 1965 թվականին (Սերգեյ Գերասիմովի և Տամարա Մակարովայի դերասանական արվեստանոց)։

Նկարահանել է սկսած համալսարանական երկրորդ կուրսից։ Սկսած 1961 թվականից համագործակցել է «Վրացֆիլմ» ստուդիայի հետ։ Սկզբնական շրջանում մասնագիտացած է եղել կարճամետրաժ և մուլտիպլիկացիոն ֆիլմերի վրա։ Դրանցից մեկի՝ «Անձրևանոցի» համար արժանացել է Կրակովի վավերագրական և կարճամետրաժ ֆիլմերի կինոփառատոնի մրցանակի։ Ռեժիսորի դիպլոմային աշխատանքը 20 րոպե տևողությամբ երկմասանի «Հարսանիք» ֆիլմն է, որն էկրաններին է բարձրացել 1965 թվականին։ Այն հայտնվել է Օբերհաուզենի կարճամետրաժ ֆիլմերի միջազգային 11-րդ կինոփառատոնի ծրագրում, որտեղ արժանացել է միանգամից մի քանի մրցանակի, ներառյալ գլխավոր մրցանակը՝ «Լավագույն կարճամետրաժ խաղարկային ֆիլմ» անվանակարգում։ Այս ֆիլմն արժանացել է նաև Կաննի երիտասարդական ֆիլմերի միջազգային 6-րդ հանդիպման ժյուրիի մեծ մրցանակին։ Բացի այդ, ֆիլմը դարձել է նաև Մելբուռնի, Սիդնեյի և Բուենոս Այրեսի կինոփառատոնների մրցանակակիր։

Վրաստանում Կոբախիձեն ընդհանուր առմամբ, որպես ռեժիսոր, նկարահանել է ընդամենը 5 սև-սպիտակ կարճամետրաժ ֆիլմ։ Պատճառն այն է, որ Վրաստանում կարծում էին, որ Կոբախիձեի ֆիլմերը ֆորմալիստական են, ինչի պատճառով նրան նկարելու քիչ հնարավորություն էր տրվում։

1996 թվականից բնակվել է Փարիզում։ 21-րդ դարի սկզբին մասնակցել է ֆրանսիական «Ճանապարհին» (, որպես սցենարիստ և ռեժիսոր) և «Կարմիր այտեր» (, որպես դերասան) կարճամետրաժ ֆիլմերի ստեղծման աշխատանքներին։ «Սիրո մասին վարիացիաներ» ֆիլմի նրա սցենարը միայն մեկ ձայնով է զիջել սցենարների մրցույթի առաջին տեղի համար պայքարում, իսկ Canal+ և ARTE հեռուստաընկերությունների վերակազմակերպումը խանգարեց նրա «Ինչպես ամպ» () լիամետրաժ ֆիլմի նախագծի իրականացմանը։

Միխայիլ Կոբախիձեի որդին՝ Գեգա (Գերման) Կոբախիձեն, «Վրացֆիլմ» կինոստուդիայի դերասան էր։ 1983 թվականի նոյեմբերի 18-ին, համախոհների հետ միասին ԽՍՀՄ-ից փախչելու նպատակով, փորձել է առևանգել ՏՈւ-134 ինքնաթիռը՝ սպանելով և վիրավորելով ինքնաթիռում գտնվող մի քանի մարդու։ 1984 թվականի օգոստոսին Վրացական ԽՍՀ Գերագույն դատարանը Գերման Կոբախիձեին դատապարտեց մահապատժի։ Գնդակահարվել է նույն տարվա հոկտեմբերի 3-ին։ Իրադարձությունների հիման վրա գրվել է «Ջինսի սերունդը» վեպը։

Միխայիլ Կոբախիձեն մահացել է 2019 թվականի հոկտեմբերի 13-ին երկարատև ծանր հիվանդությունից հետո։

## Անձնական կյանք
Ամուսնացած է եղել դերասանուհի և քաղաքական գործիչ Նաթելա Մաչավարիանիի հետ։

## Ֆիլմագրություն
### Ռեժիսոր

* 1961 — Երիտասարդ սեր (կարճամետրաժ)
* 1962 — Կարուսել (կարճամետրաժ)
* 1964 — Հարսանիք (կարճամետրաժ)
* 1967 — Անձրևանոց (կարճամետրաժ)
* 1969 — Երաժիշտները (կարճամետրաժ)
* 2003 — Ճանապարհին (կարճամետրաժ)

### Սցենարիստ
* 1961 — Երիտասարդ սեր (կարճամետրաժ)
* 1962 — Կարուսել (կարճամետրաժ)
* 1964 — Հարսանիք (կարճամետրաժ)
* 1967 — Անձրևանոց (կարճամետրաժ)
* 1969 — Երաժիշտները (կարճամետրաժ)
* 1977 — Ծանոթանանք («Ավտոմրցարշավներ»)
* 2003 — Ճանապարհին (կարճամետրաժ)

#### Մուլտֆիլմերի սցենարիստ
* 1972 — Հետաքրքրասերը
* 1972 — Երկու նովել: Օպտիմիստ
* 1975 — Անձավում
* 1975 — Ձողիկ
* 1976 — Ծովում
* 1977 — Վերջին կաթիլ
* 1980 — Գաղտնիք
* 1988 — Բերք
* 1988 — Կանաչ ճյուղ
* 2002 — Սուրբ աղվես (լիամետրաժ)

### Դերասան
* 1962 — Կարուսել (կարճամետրաժ) - *տղամարդ*
* 1969 — Երաժիշտները (կարճամետրաժ)
* 1977 — Կյանքի գինը — «*Ֆեդյա*»
* 1978 — Մի քանի հարցազրույց անձնական հարցերով — *էպիզոդիկ դեր*
* 1987 — Անեմիա
* 2004 — Կարմիր այտեր (կարճամետրաժ)

### Երաժշտություն
* 1964 — Հարսանիք (կարճամետրաժ)
* 1967 — Անձրևանոց (կարճամետրաժ)

## Պարգևներ
* Օբերհաուզենի կարճամետրաժ ֆիլմերի միջազգային 11-րդ կինոփառատոն, Գերմանիա, 1965 թվական, «Լավագույն կարճամետրաժ խաղարկային ֆիլմ» անվանակարգում գրան պրի, FIPRESCI մրցանակ՝ «պարզության, ազնվության և հստակության համար` լավ կատարմանը զուգընթաց», Քրիստոնեական ավետարանչական կազմակերպության «Ինտեֆիլմ» մրցանակ։
* Կրակովի կինոփառատոն, 1967 թվական, «Արծաթե վիշապ» և FIPRESCI մրցանակ («Անձրևանոց» ֆիլմի համար)։
* 1996 թվականին Վենետիկի միջազգային կինոփառատոնի ժամանակ կայացել է Միխայիլ Կոբախիձեի ֆիլմերի հետահայաց ցուցադրություն։

## Ծանոթագրություններ

## Արտաքին հղումներ
* Михаил Кобахидзе в базе данных грузинского кино Geocinema
* Михаил Кобахидзе на портале Аниматор.ру

 
Կատեգորիա:20-րդ դարի դերասաններ
Կատեգորիա:21-րդ դարի դերասաններ
Կատեգորիա:Խորհրդային դերասաններ
Կատեգորիա:Խորհրդային կինոռեժիսորներ
Կատեգորիա:Խորհրդային կոմպոզիտորներ
Կատեգորիա:Խորհրդային սցենարիստներ
Կատեգորիա:Վրացի դերասաններ
Կատեգորիա:Վրացի կինոռեժիսորներ
Կատեգորիա:Վրացի կոմպոզիտորներ
Կատեգորիա:Վրացի սցենարիստներ